Hunyadi a várnai csorbát 1448-ban Rigómezőnél igyekezett kiküszöbölni, de vereséget szenvedett. Brankovics a rigómezei csatától is távol maradt, és az onnan visszatérő Hunyadit fogságba is ejtette. A törökkel a béke közvetítésére Brankovics vállalkozott, az előkészületek során a magyar országos tanács elfogadta, hogy a vele védelmi viszonyban álló Havasalföld, Rácország és Bosznia a „szokott cenzust” a szultánnak is fizesse. 1454-ben II. Mehmed Szendrőt még sikertelenül ostromolta, sőt a Firuz bég vezetésével hátrahagyott hadakat Hunyadi Kruševácnál is legyőzte. Két év múlva, 1456-ban, a törökök már újra a bánság északi kapuját Nándorfehérvárt ostromolták. Az áldozatos és eredményes védelem jelentősége nem vitatható, de csak a Duna-Száva vonalat biztosította.